**ҚАРОРИ**

**ҲУКУМАТИ ҶУМҲУРИИ ТОҶИКИСТОН**

**Дар бораи тасдиқи Қоидаҳои пешбурди кадастри   
давлатии манбаъҳои барқароршавандаи энергия**

Мутобиқи модда 13 Қонуни конститутсионии Ҷумҳурии Тоҷикистон «Дар бораи Ҳукумати Ҷумхурии Тоҷикистон» Ҳукумати Ҷумҳурии Тоҷикистон **қарор мекунад:**

1. Қоидаҳои пешбурди кадастри давлатии манбаъҳои бар­қароршавандаи энергия тасдиқ карда шавад(замима мегардад).
2. Роҳбарони вазорату идораҳо, муассисаву ташки­лотҳо, раисони Вилояти Мухтори Кӯҳистони Бадахшон, вилоятҳо, иҷрои саривақти ва босифати Қоидаҳоро таъмин намояд.
3. Вазорати энергетика ва саноати Ҷумҳурии Тоҷи­кистон дар ҷамъбасти сол маълумотро оид ба иҷрои Қои­даҳои мазкур ворид намояд.

**Раиси**

**Ҳукумати**

**Ҷумҳурии Тоҷикистон Эмомалӣ Раҳмон**

**аз 3 марти соли 2011, №116**

**ш. Душанбе**

**Қоидаҳои**

**Пешбурди кадастри давлатии манбаъҳои   
барқароршавандаи энергия**

1. Кадастри давлатии манбаъҳои барқароршавандаи энер­гия Ҷумҳурии Тоҷикистон системаи маълумоту ҳуҷ­ҷат­ҳои заруриро оид ба миқдор ва ҷойгиршавии манбаъҳои барқароршавандаи энергия, инчунин истифодаи онҳоро дар қаламрави ҷумҳурӣ дар бар мегирад.

2. Маълумоти кадастри давлатии манбаъҳои барқарор­шавандаи энергияи Ҷумҳурии Тоҷикистон барои:

• баҳисобгирии манбаъҳои барқароршавандаи энергия бо мақсади таъмин намудани аҳолии мамлакат (аз ҷумла, аҳолии ноҳияҳои дурдаст) бо энергия;

• тартибдиҳии нақшаи истифодабарӣ ва ҳифзи ман­баъҳои барқароршавандаи энергия;

• тарҳрезии иншооти марбут ба истифодаи манбаъҳои барқароршавандаи энергия;

• инкишофи ҳамкориҳои байналмиллалӣ дар соҳаи истифода ва нигаҳдории манбаъҳои барқароршавандаи энергия;

• танзими муносибатҳои истифодабарандагони манбаъ­ҳои барқароршавандаи энергия;

• таҳияи чорабиниҳои санитарию беҳдоштӣ, экологӣ ва инчунин чорабиниҳои марбут ба пешгирӣ ва бартарафсозии омилҳои физикию кимиёвии таъсири зараровари дастгоҳҳои истифодаи манбаъҳои барқароршавандаи энергия;

• таъмин намудани назорати давлатии истифодабарии дуруст ва нигаҳдории захираҳои манбаъҳои барқарор­ша­вандаи энергия;

• ба меъёр даровардан ва муқарар намудани талаботи санитарию беҳдоштӣ, экологӣ нисбат ба истифодаи ман­баъҳои барқароршавандаи энергия;

• пешгуйии тағйири шароити гидрологӣ ва экологӣ, ҳаҷму сифати оби дарёҳо;

• пешбурди кадастрҳои дигари захираҳои табиӣ;

• дигар эҳтиёҷот дар ҳолатҳое, ки бо қонунгузории Ҷум­ҳурии Тоҷикистон пешбинӣ шудаанд, зарур аст.

3. Кадастри давлатии манбаъҳои барқароршвандаи энергияи Ҷумҳурии Тоҷикистон аз инҳо иборат аст;

• кадастри энергияи ҷараёни об, обанборҳои табиӣ ва сунъӣ, Кадастри энергияи ҷараёни об ва обанборҳои сунъӣ, Кадастри энергияи ҷараёни об ва обанборҳои сунъӣ маълумотро дар бораи иқтидори захираҳои гидроэнергетики дар­ёҳо, каналҳо, кӯлҳо ва ҳавзу обанборҳо, таѓйиёбии ин иқ­тидор дар натиҷаи таъсири фаъолияти хоҷагидорӣ ва тағйири иқлим дар бар мегирад;

• кадастри энергияи офтоб. Кадастри энергияи офтоб маълумотро дар бораи шиддати радиатсияи офтоб, миқдори рӯзҳои офтобӣ, давомнокии рӯзи офтобӣ вобаста ба ҷойгир­шавӣ ва фасли сол дар тамоми қаламрави Ҷумҳурии Тоҷи­кистон дар бар мегирад;

• кадастри энергияи бод. Кадастри энергияи бод маълумотро дар бораи суръати бод ва раванди таҷйири он дар давоми сол вобаста ба ҷойгиршавӣ ва баландӣ аз сатҳи замин дар бар мегирад;

• кадастри энергияи обҳои гарми зеризаминӣ. Кадастри энергияи обҳои зеризаминӣ маълумотро дар бораи ҷой­гир­шавии манбаъҳои энергияи обҳои гарми зеризаминӣ, ҳа­рорати об, дебит ва бехатарии экологӣ дар бар мегирад;

• кадастри энергияи чӯб, биомассаҳо дар шакли пар­товҳои саноатӣ, кишоварзӣ, ҷангал, хоҷагии коммуналӣ ва рӯзгор. Кадастри энергияи чӯб, биомассаҳо дар шакли пар­товҳои саноатӣ, кишоварзӣ, ҷангал, хоҷагии коммуналӣ ва рӯзгор маълумотро дар бораи ҳаҷм ва иқтидори энергетикии маводе, ки барои истифодаи энергетикӣ истифода шуда метавонад, дар бар мегирад.

4. Кадастри давлатии манбаъҳои барқароршавандаи энергия аз ҷониби Вазорати энергетика ва саноати Ҷумҳурии Тоҷикистон ҷиҳати таъмини баҳисобгирии манбаъҳои бар­қароршавандаи энергия дар тамоми қаламравӣ ҷумҳурӣ пешбурд мешавад.

5. Асоси ҳуҷҷатҳои марбут ба кадастри манбаъҳои бар­қароршавандаи энергияро инҳо ташкил медиҳанд:

• маводе, ки манбаъҳои барқароршавандаи энергия, истифода ва нигаҳдории онҳоро тавсиф менамоянд;

• ҳисоботи омории истеҳсолкунандагони энергия;

• феҳристҳои иншооти манбаъҳои барқароршавандаи энергия.

6. Ҷиҳати пешбурди Кадастри давлатии манбаъҳои бар­қароршавандаи энергия Вазорати энергетика ва саноати Ҷумҳурии Тоҷикистон тамоми маълумоти зарурии марбут ба манбаъҳои барқароршавандаи энергияро аз Вазорати мелиоратсия ва захираҳои оби Ҷумҳурии Тоҷикистон, Вазорати тандурустии Ҷумҳурии Тоҷикистон, Кумитаи ҳифзи муҳити зисти назди Ҳукумати Ҷумҳурии Тоҷикистон, Саридораи геологияи назди Ҳукумати Ҷумҳурии Тоҷикистон қабул мекунад. Вазорату идораҳои зикргардида ҳангоми ҷамъоварии маълумот оид ба манбаъҳои барқароршавандаи энергия, ҳар кадоме аз рӯи самти дахлдор корҳои зеринро иҷро менамоянд:

• баҳисобгирии ибтидоии обҳои рӯизаминӣ, радиатсияи офтоб ва шиддати бод, обҳои гарми зеризаминӣ, партовҳои чӯбӣ, биомассаҳо дар шакли партовҳои саноатӣ, кишоварзӣ, ҷангал, хоҷагии коммуналӣ ва рӯзгор;

• ҷамъоварии маълумоти дар натиҷаи мушоҳидаву таҳкими манбаъҳои барқароршавандаи энергия бадастомада, назорати дурустию эътимоднокии ин маълумот;

– таҳлил ва нигаҳдории маълумот дар бораи манбаъҳои барқароршавандаи энергия ва реҷаи онҳо;

• пешбурди системаи автоматонидашудаи иттилоотӣ оид ба манбаъҳои барқароршавандаи энергия;

• баҳодиҳии ҷорӣ ва оянданигари захираҳои манбаъҳои барқароршавандаи энергия.

7. Вазорати энергетика ва саноати Ҷумҳурии Тоҷи­кистон:

• дар мувофиқа бо Вазорати мелиоратсия ва захираҳои оби Ҷумҳурии Тоҷикистон, Вазорати тандурустии Ҷумҳурии Тоҷикистон, Кумитаи ҳифзи муҳити зисти назди Ҳукумати Ҷумҳурии Тоҷикистон, Саридораи геологияи назди Ҳуку­мати Ҷумҳурии Тоҷикистон оид ба масъалаҳои марбут ба пешбурди кадастри зикргардида фармоишҳо мебарорад ва дастурҳоро тасдиқ менамояд;

• таҳлил, мураттабсозӣ, нигаҳдорӣ ва пурракунии маъ­лумот оид ба захираҳои манбаъҳои барқароршавандаи энергия ва ҳисоботи омории истифодабарандагони энергияро ба амал мебарорад;

• пешбурди системаи автоматонидашудаи иттилоотиро оид ба кадастри манбаъҳои барқароршавандаи энергия таъ­мин менамояд;

• бо тартиби муқаррарнамудаи қонунгузорӣ мақомоти давлатӣ ва шахсони манфиатманди ҳуқуқиро бо маълумоти ба кадастр воридгардида таъмин менамояд;

• бо тартиби муқаррарнамудаи қонунгузорӣ мубодилаи маълумоти зарурии кадастриро бо давлатҳои дигар ба амал мебарорад.

8. Фармоишу дастурҳое, ки Вазорати энергетика ва саноати Ҷумҳурии Тоҷикистон дар доираи салоҳияти худ аз рӯи масъалаҳои марбут ба пешбурди кадастри давлатии ман­баъҳои барқароршавандаи энергияи Ҷумҳурии Тоҷикистон мебарорад, барои ҳамаи шахсони ҳуқуқӣ ва воқеӣ ҳатмӣ мебошанд.

9. Вазорати мелиоратсия ва захираҳои обии Ҷумҳурии Тоҷикистон маълумотро оид ба манбаъҳои барқарорша­ван­даи энергия, ки бо обҳои рӯйзаминӣ вобастаанд ва ба сало­ҳияти вазорат дохил мешаванд, омӯхта ҷамъбаст менамояд.

10. Кумитаи ҳифзи муҳити зисти назди Ҳукумати Ҷум­ҳурии Тоҷикистон маълумотро оид ба манбаъҳои барқарор­шавандаи энергия, ки бо баҳисобгирии обҳои рӯйзаминӣ, радиатсияи офтоб ва шиддати бодпартовҳои чӯби, биомас­саҳо дар шакли партовҳои саноатӣ, кишоварзӣ, ҷангал, хо­ҷагии комунналӣ ва рӯзгор вобастаанд меомӯзад ва ҷамъбаст менамояд.

11. Саридораи геологияи назди Ҳукумати Ҷумҳурии Тоҷикистон маълумотро оид ба манбаъҳои барқарорша­вандаи энергия, ки бо маълумот дар бораи обҳои гарми зери­заминӣ вобаста аст омӯхта ва ҷамъбаст намуда:

– баҳисобгирии ибтидоии обҳои гарми зеринзаминӣ, ҷамъоварии маълумоти дар натиҷаи мушоҳидаи онҳо бадастомада ва назорати эътимоднокии онҳоро таъмин менамояд;

– таҳлил, мураттабсозӣ ва нигаҳдории маълумотро дар бораи обҳои гарми зеринзаминӣ ба амал мебарорад;

– пешбурди системаи автоматонидашудаи иттилоотиро оид ба кадастри обҳои гарми зеринзаминӣ таъмин менамояд;

– баҳодиҳии ҷорӣ ва оянданигари захираҳои обҳои зеринзаминӣ ва сифати онҳоро ба амал мебарорад;

– бо тартиби муқаррарнамудаи қонунгузорӣ мақомоти давлатӣ ва шахсони манфиатманди ҳуқуқиро бо маълумоти ба кадастр воридгардида таъмин менамояд;

– ба Вазорати энергетика ва саноати Ҷумҳурии Тоҷи­кис­тон, Қумитаи ҳифзи муҳити зисти назди Ҳукумати Ҷумҳурии Тоҷикистон ва Вазорати тандурустии Ҷумҳурии Тоҷикистон маълумоти зарурии воридгардидаро ба кадастри обҳои гарми зеринзаминӣ интиқол медиҳад.

12. Вазорати тандурустии Ҷумҳурии Тоҷикистон ҳан­гоми ҷамъбасти маълумот дар бораи манбаъҳои барқарор­шавандаи энергияи Ҷумҳурии Тоҷикистон:

– бақайдгирии ибтидоии нишондиҳандаҳои биологии (ни­шондиҳандаҳои санитарию микробиологӣ, нишондиҳан­даҳои заҳрнокӣ ва зарароварӣ) сифати манбаъҳои барқа­роршавандаи энергияро дар ҷойҳои истифодабарии энергия аз ҷониби аҳоли таъмин менамояд:

– таҳлил, мураттабсозӣ ва нигаҳдории маълумотро оид ба нишондиҳандаҳои биологии манбаъҳои барқароршаван­даи энергия дар ҷойҳои истифодабарии энергия аз ҷониби аҳолӣ ба амал мебарорад;

– ба Вазорати энергетика ва саноати Ҷумҳурии Тоҷи­кистон маълумоти ҷамъбастшударо оид ба нишондиҳан­даҳои биологии сифати манбаъҳои барқароршавандаи энергия дар ҷойҳои истифодабарии энергия аз ҷониби аҳолӣ интиқол медиҳад.

13. Раисони Вилояти Мухтори Кӯҳистони Бадахшон, шаҳри Душанбе, вилоятҳо, шаҳру ноҳияҳо барои таъмини иҷрои саривақтӣ ва босифати Қоидаҳои мазкур мусоидат намоянд.

14. Вазорати энергетика ва саноати Ҷумҳурии Тоҷикис­тон якҷоя бо Вазорати мелиоратсия ва захираҳои обии Ҷум­ҳурии Тоҷикистон, Вазорати тандурустии Ҷумҳурии Тоҷи­кистон, Кумитаи ҳифзи муҳити зисти назди Ҳукумати Ҷум­ҳурии Тоҷикистон, Саридораи геологияи назди Ҳукумати Ҷумҳурии Тоҷикистон интишори маълумоти асосии Кадастри давлатии манбаъҳои барқароршавандаи энергияи Ҷум­ҳурии Тоҷикистонро ба амал мебароранд.

15. Пешниҳоди маълумот оид ба манбаъҳои барқарор­шавандаи энергия бо тартиби муқаррарнамудаи қонун­гузории Ҷумҳурии Тоҷикистон сурат мегирад.